39. schôdza NR SR - 2.deň - B. popoludní
Dátum: 2025-09-10
Poslanec: Stohlová, Tamara (PS)
Druh vystúpenia: Vystúpenie v rozprave

128. Ďakujem za slovo, pán predsedajúci. Vážené kolegyne, kolegovia, pán minister, priznám sa, že ma neprestane nikdy prekvapovať tá odvaha ministra Tarabu vystupovať tak, aby sa naňho už nedalo reagovať, to znamená na konci rozpravy, keď už nie je možné dávať faktické poznámky, to je naozaj odvaha a odvaha postaviť sa za to, čo tu hlásate, odvaha obhajovať ten váš záujem chrániť ľudí, o ktorom tak rád hovoríte. Tak ak dovolíte, ja sa skúsim v priebehu toho svojho vystúpenia ešte vrátiť k niektorým častiam toho vášho ešte zo skráteného legislatívneho konania, lebo treba to jednoznačne sa toho dotknúť a súvisí to s tým, čo tu dnes prejednávame. No a pre toho, kto si nás len teraz možno pustil, tak aby sa, aby ste sa nečudovali, prečo sa v prípade tohto zákona, ktorý sa týka obnoviteľných zdrojov energie, pretože táto novela zákona o EIA má transponovať smernicu o obnoviteľných zdrojov energie, to nájdete aj v dôvodovej správe, tak aby ste sa nečudovali, prečo sa tu dnes už toľko rozprávame a toľko budeme rozprávať o chránených územiach, o výstavbe lyžiarskych stredísk, lanoviek, hotelových komplexov, lebo taká ako celkom prirodzená otázka sa natíska, ako súvisia obnoviteľné zdroje energií s chránenými územiami a s takou tou výstavbou, činnosťou, developerskou činnosťou, no nesúvisia nijako. Pretože Tomáš Taraba, a ono je to vlastne fajn, že tento zákon nám ukazuje, ako sa minister Taraba naplno odhalil, že nepomáha ľuďom, nepomáha bežným, obyčajným ľuďom, či žijú v chránených územiach v tých lokalitách, alebo žijú kdekoľvek na Slovensku, týmto zákonom slúži developerom. Je to skvelá príležitosť ukázať si to naplno, komu slúži minister Taraba. Týmto zákonom úplne ako na objednávku, na poslednú chvíľu uľahčuje výstavbu v našich najvzácnejších územiach, v chránených územiach v národných parkoch – lanovky, zjazdovky, rekreačné zariadenia, ale aj celé hotelové komplexy, ak tento zákon prejde, tak budú prechádzať bez riadneho posúdenia, pán minister. Vy ste, vy ste oponovali v tej, v tej rozprave k skrátenému legislatívnemu konaniu, že nerozumieme tomu rozdielu, že my tu máme teda dva rôzne procesy. Ja som veľmi špecificky povedala, že to nepôjde, že to pôjde bez riadneho posudzovania, to je veľký rozdiel, a kľudne sa teda zastavme pri tých dvoch režimoch, ktoré tu máme, pri tých dvoch postupoch. Vy ste spomenuli zisťovacie konanie a potom ste spomenuli nejaké predĺžené konanie. No tak zákon nepozná žiadne predĺžené konanie, zákon pozná zisťovacie konanie alebo povinné hodnotenie, čo je to skutočné posudzovanie vplyvov na životné prostredie. Pretože pri zisťovacom konaní, pán minister, a vy to dobre viete, lebo preto presne prinášate túto úpravu, sa celá tá komunikácia ohľadom zámeru, celé to rozhodovanie deje medzi úradníkom a investorom. Vy ste sa svojou predchádzajúcou novelou minulý rok veľmi dobre postarali o to, aby tam nemala prístup verejnosť, jednoducho verejnosť, odborná verejnosť, ale aj tí ľudia, ktorí žijú v tých lokalitách, sa nemôžu v tom zisťovacom konaní riadne zapojiť a o čo ste sa aj postarali, je, že ste zúžili definíciu dotknutej obce. To znamená, že vďaka vám sa k tomu zámeru nemôžu vyjadrovať obce, ktorých sa daný zámer dotkne, pretože podľa vás úplne postačuje, keď má prístup do takéhoto konania, keď sa k tomu môže vyjadrovať obec, v katastri ktorej sa daný zámer deje. Lenže problém životného prostredia je, že častokrát tie najhoršie vplyvy alebo tie najvážnejšie možné vplyvy nejakého zámeru, nejakej činnosti, nejakej fabriky sa nedejú v katastri tej obce, pretože to môže byť niekde na kraji, pretože prúdenie vzduchu je iné, prúdenie podzemnej vody je iné, môže sa oveľa viac dotknúť obce, ktorá susedí s týmto. A vy ste sa postarali ešte minulý rok o to, že takáto obec sa nemôže v zisťovacom konaní vyjadrovať. Má dokonca ešte horšie postavenie, ako bežná verejnosť, ktorú ste tiež oslabili. Takže to len aby bolo jasné, teda tá, tá terminológia a kde vy v skutočnosti stojíte. Vy ste vo vašom vystúpení, predchádzajúcom, a teda budem sa dotýka toho a reagovať na to, ja som vám povedala, že v dôvodovej správe uvádzate úplne jasné klamstvo, že táto veľmi výrazná a zásadná zmena, kde umožníte, aby výstavba v chránených územiach tie rekreačné zariadenia a tie hotelové komplexy, tie lyžiarske lanovky a zjazdovky na objednávku od developerov išli nie do, cez riadne povoľovanie, tak vy v tej dôvodovej správe ste sa tvárili a vy ste teda vlastne povedali, že to ste vy priniesli. Tak ja neviem, vy ste aj napísali to klamstvo do tej dôvodovej správy, že ide o precizovanie a zjednodušenie legislatívneho textu? Lebo na to ste, pán minister, už nereagovali. Tak ja sa vás opätovne pýtam, prečo ste v dôvodovej správe klamali? Prečo, keď vy si myslíte, že je to taká fenomenálna zmena, prečo nemáte tú odvahu napísať to tak, ako to je, aby to všetci mohli vidieť? Nereagovali ste ani na to, že vaši vlastní úradníci vášho vlastného ministerstva životného prostredia sa vyjadrili proti tejto zmene, keď povedali, že máme za to, že uvedené činnosti predstavujú značne rizikové činnosti vo vzťahu k chráneným územiam. No tak, pán minister, majte aspoň tú odvahu, ak pôjdete do rozpravy, tak vyjadrite sa, povedzte ľuďom, že prečo tam nastal tento rozkol. Prečo odborníci z vášho ministerstva hovoria, že je to riziková činnosť vo vzťahu k chráneným územiam, že bude mať negatívny dopad? Prečo ste to vy odignorovali a dali ste to, keď ešte to tak priznávate, že to je vaša zásluha, no tak povedzte nám prečo, keď teda si za tým tak stojíte? Táto vaša úprava nijako nesúvisí s deklarovaným účelom zákona, ktorým sa má transponovať smernica o obnoviteľných zdrojoch energie. Je to negatívna lobistická úprava, ktorú prinášate na objednávku vybraným, vyvoleným ľuďom, tej úzkej skupine našich ľudí. A vy ste sa pýtali, že kto to akože má byť, že o čom tu hovoríme, o akých šuflíkoch so zámermi. No tak ja vám poviem, ja vám poviem veľmi rada, lebo ja teda nemám problém odpovedať na otázky. Tak napríklad sa pozrime na Malú Fatru. Tam len Smerekovci, tu určite viete veľmi dobre, o koho ide, ale pokiaľ by aj možno tí, ktorí nás sledujú, nevedeli, tak sú to privatizéri z čias Mečiarových, tak už len títo, táto firma, ktorú vlastnia, majú v Malej Fatre pripravených 13 zámerov. Trinásť zámerov, ktoré čakajú len na toto vaše ustanovenie, pán minister. A takýchto zámerov sú desiatky po celom Slovensku. Tak nech sa páči, povedzte nám, že prečo idete vy vychádzať v ústrety privatizérom z čias Mečiara namiesto toho, aby ste hájili záujem ľudí. Keď už sa tu ale bavíme a sme v prvom čítaní a máme sa baviť o obsahu zákona, tak ja sa teda povenujem, okrem teda tejto vašej toxickej úpravy povenujem sa aj samotnému tomu jadru, tej transpozícii smernice, európskej smernice o obnoviteľných zdrojoch energie. Bavili sme sa už a spomínali sme, že toto samotné, napriek tomu, že to tu bolo v tomto pléne schválené, toto samotné vám neposkytuje zákonný dôvod na skrátené legislatívne konanie, pretože tá smernica je platná od roku 2023 a vy ste mali dosť času sa na ňu pripraviť a opäť, vy ste neodpovedali, že čo ste robili všetok ten čas, prečo to tak zrazu je naliehavé. Ja tú odpoveď mám, je to preto, že v skutočnosti vôbec nejde vám o transpozíciu tejto smernice, zrýchlene to chcete prijať práve pre tú toxickú úpravu na objednávku od developerov. No ale ak sa pozrieme na to vaše pokrytectvo, tak áno, táto novela stále prináša a dotýka sa aj transpozície smernice o obnoviteľných zdrojoch energie a viete, to je niečo, čo my si ceníme, ja som vďačná, že prináša táto novela, že uľahčuje a urýchľuje povoľovanie obnoviteľných zdrojov energie, pretože je to lacný a čistý zdroj energie. Ja to naozaj vítam, túto iniciatívu, hoci mám voči tomu výhrady, akým spôsobom ste to urobili, budeme sa baviť o tom, že je to nekompletné, ale, pán minister, prečo sa toto bojíte povedať ľuďom, že prinášate uľahčovanie, uvoľňovanie procesov EIA v prípade obnoviteľných zdrojov energie? Prečo? Veď tento cieľ je ušľachtilý. Tento cieľ má šancu ľuďom znižovať účty za energie a má cieľ prinášať zdroj energie do toho mixu, ktorý tu máme, ktorý nám zvyšuje energetickú bezpečnosť. Tak, pán minister, keď to nepoviete vy, tak to poviem ja, áno, táto novela prináša uvoľňovanie pravidiel pre povoľovanie zdrojov, obnoviteľných zdrojov energie. Nech sa páči. Ja neviem, čo je tam taký problém. Ale áno, pozrime sa aj, že vy ste zobrali túto príležitosť, ale ako to už býva, nedotiahli ste to dokonca. Spomínali ste vy vo vašom, vo vašom vystúpení zriaďovanie akceleračných zón. A aby to bolo jasné, tak akceleračné zóny sú naozaj oblasti, ktoré si na Slovensku vytypujeme ako bezpečné a vhodné na umiestňovanie obnoviteľných zdrojov energie. No a teraz, keď sa ale pozrieme na to, čo ste nám predložili do parlamentu, tak namiesto toho, aby ste využili príležitosť a dali do toho zákona riadne kritériá, aby ste určili riadne podmienky o opatreniach pre takéto zóny, tak vy ste tam neurobili nič. Naformulovali ste to úplne vágne, to znamená, bez nejakého robustnejšieho posúdenia, bez nejakého robustnejšieho zabezpečenia, že tieto zóny sa skutočne poriadne posúdia a tým pádom ľudia budú môcť mať záruku, že keď sa potom tie obnoviteľné zdroje energií budú posudzovať vrátane povedzme tej veternej energie, tak to pre nich bude bezpečné a tak to pre nich budú môcť tomu dôverovať. Toto je niečo, čo vy ste absolútne nevyužili, pretože tieto zóny majú byť robustne posúdené, aby tomu ľudia mohli dôverovať. Jediné, čo ste tam urobili, a to opäť chcem upriamiť pozornosť aj verejnosti, je, že ste skrátili lehotu na, na to povoľovanie zdrojov energie v týchto akceleračných zónach. To znamená, vy ste tam neurčili kritériá a opatrenia na to, aby to bolo bezpečné, iba ste povedali, že to bude prebiehať rýchlejšie. Tak ďakujem pekne, to ste teda dodali dôveryhodnosť pre ľudí, to ste teda skvelo využili príležitosť, aby sa ľudia mohli cítiť bezpečnejšie, aby cítili istotu. Okrem toho vlastne táto vaša novela súvisí aj s legislatívou, ktorú sme tu riešili včera, ktorú priniesla ministerka hospodárstva v zákone o obnoviteľných zdrojoch energie, a toto, keď sa pozrieme na tú vašu novelu a keď sa pozrieme na novelu z dielne ministerky hospodárstva, tak každé ministerstvo aj tieto akceleračné zóny určuje úplne iným spôsobom. Jeden, vy hovoríte o tom, že prijmete nejaký záväzný právny predpis, ktorý bude viac špecifikovať tie zóny, ministerstvo hospodárstva píše, že prijme nejaký špecifický dokument, ale je úplne zjavné, že tieto vaše kľúčové predpisy, ktoré už mali byť súčasťou tej novely, že budú nejasné, že spolu nemusia ladiť, že vytvoria len ďalší chaos, kde pravá ruka nevie, čo je ľavá. Veď vy ste, pán minister, chceli byť ministrom hospodárstva, tak prečo sa neviete porozprávať s pani Sakovou a urobiť to tak, aby to dávalo zmysel, aby to jednoducho prinieslo to, čo to priniesť má, lacnejšie energie pre ľudí a zároveň ten pocit bezpečia, že naozaj v tých akceleračných zónach to bude tak, ako to má byť, jednoducho bezpečné a ľuďom to nebude negatívne ovplyvňovať život. No. Nepovedali ste nám a neodpovedali ste ani na to, prečo zároveň, keď sa tvárite, že prinášate teda túto, túto transpozíciu smernice o obnoviteľných zdrojoch energie a keď ste zdôvodňovali aj to skrátené legislatívne konanie, tak neodpovedali ste na to, prečo vaši vlastní úradníci už teraz hovoria, že sa bude prijímať ďalšia novela, pretože vlastne tá transpozícia neprebieha kompletne a dostatočne. Na to ste neodpovedali, lebo to sa vám zjavne nehodí. Ale uznávam, uznávam jednu vec, áno, do toho zákona ste na poslednú chvíľu v úplnom rozpore s účelom toho zákona prijali aj bariéry pre obnoviteľné zdroje energie, či sa bavíme o tom povinnom stanovisku ÚRSO alebo SEPS-u, no ale mám pre vás novinku, pán minister, to je ten nechcený, zaznávaný gold-playting, o ktorom vy hovoríte, že je to tá najväčšia pliaga, ktorú treba, ktorú treba eliminovať, tak toto je niečo, čo vy práve prinášate, prinášate do toho zákona. Ale ani toto vaše hrdinstvo, ktorým sa tvárite, že vlastne chcete bojovať vy proti nejakým zlým zdrojom, obnoviteľným zdrojom energie, tak ani toto vaše hrdinstvo nie je úprimné, pretože to ste zase zabudli povedať verejnosti, že tieto vaše úpravy, tieto vaše nové, novozavedené bariéry sa budú týkať iba zámerov, ktoré sú nové. To znamená, nie tých existujúcich, ktoré už sú v procese, nie tých existujúcich, v ktorých ľudia pociťujú legitímne obavy práve preto, že tá komunikácia, že to, to, ako to upravuje či vaše ministerstvo alebo ministerstvo hospodárstva, nie je dostatočné a nedáva im dostatočnú istotu. Takže vy ste sa zaštítili vlastne niečím, čím ľuďom vôbec nepomáhate, len aby ste na prvý pohľad navonok pre možno svojich fanúšikov vyzerali dobre, ale v skutočnosti ľuďom nepomáhate nijako, tak ako ste im nepomáhali minulý rok, keď ste ich vylúčili zo zisťovacieho konania, tak ako ste nepomohli samosprávam, keď ste zúžili definíciu dotknutej obce len na tú v katastri, v ktorej sa daný zámer má, má realizovať, namiesto tých všetkých obcí, ktorých sa to v realite dotkne. Zároveň sa dotknem alebo spomeniem aj druhý účel, ktorý tento zákon deklaruje, a to je teda to, aby sme plnili míľniky plánu obnovy. Tak ja neviem, asi ste sa nestihli ešte porozprávať s pánom štátnym tajomníkom Kuffom, ale naozaj tie zmeny, ktoré vy prinášate, ktoré sa týkajú ochrany prírody, ktoré sa týkajú povoľovania alebo teda povoľovania výstavby v chránených územiach, je to ako cez kopirák, k tým snahám, ktoré prináša novela pána Kuffu k zákonu o ochrane prírody a krajiny. Tam on veľmi jasne dostal cez leto komunikované, veď to sám aj hovoril, že to ide proti plánu obnovy, pretože to ide proti reforme národných parkov. Tak ja hovorím, vráťte sa aj vy z kratšej cesty, škrtnite toto ustanovenie, ktoré je v rozpore s plánom obnovy, pretože ohrozujete pre Slovensko milióny eur. Vráťte sa z kratšej cesty, kým to ešte ide. Ja si myslím, že táto novela, už sme sa aj v skrátenom legislatívnom konaní toho dotkli, ale je to veľmi dobrý príklad toho, ako pán minister Taraba naozaj s ľahkosťou klame. Klame o tom, že robí niečo pre prospech ľudí. Klame podnikateľov, že pre nich zlepšuje podnikateľské prostredie, pričom tu máme v rukách štvrtú úpravu komplikovaného procesu, komplikovaného zákona o EIA. Už ste avizovali aj piatu. Viete, nám, pán minister, ľudia reálne telefonujú a pýtajú sa, ako to teda bude, čo bude teda výsledkom, pretože tú neistotu pociťujú, tak ako ju pociťujú pri konsolidačných opatreniach, tak ju pociťujú aj pri štvrtej úprave zákona o EIA, ale toto pána ministra nezaujíma, tak ako ho nezaujímajú obnoviteľné zdroje energie ako lacný a čistý zdroj energie, ako spôsob, akým vieme zvýšiť našu energetickú bezpečnosť. Jeho zaujímajú iba biznisové záujmy vybraných hráčov a táto novela je toho skvelým príkladom.